Papersnake/gushiwen huggingface dataset:
再韵答前人送梅实
萧立之（宋代）

狂风一月吹帻堕，眼底梅花无一个。酒边饷我黄金团，饤饾闬干忽惊座。

来禽青李季孟间，玉池生肥柘浆闲。长卿肺渴正须此，不用玉鱼供玉环。

江梅累垂压枝重，三年空作吞江梦。遥知未老忆归来，身落湘南飞不动。

潘郎只种桃李花，他年种梅说君家。须知调羹苏下土，更洗一瓶秧稻雨。
荷池夏雨
吕渊（明代）

新凿荷池引水通，雨深花满趣无穷。盘倾珠颗齐翻翠，衣露霞绡半折红。

四座凉生风细细，一帘香沁雾濛濛。此中清景真堪赏，何必移家住瀼东。
文公书厨·於穆元圣
陈普（宋代）

骊龙抱明珠，高卧万丈下。
岂无善水人，谁是得珠者。
至人有神手，上智无浅心。
直须入无伦，始克开重阴。
送乡人下第归乡
唐庚（宋代）

闭门诵书史，已读万卷破。养气塞天地，不受一毫挫。

名声落空塞，踪迹长坎坷。尘埃相邂追，齿发嗟老大。

文章心未死，功业手犹唾。世事若循环，天理犹转磨。

朝得暮或失，俯吊仰辄贺。行见风云会，惊起南阳卧。
岳忠弄祠三首
袁甫（宋代）

当年老桧肆欺谩，忠武哀哉抱寸丹。
赖有皇天为吐气，岂无青名更诊治奸。
字留陈迹何年泯，烟锁空山尽日间。
世事关心眠不得，今朝下涕为潸潸。
答谢惠连诗
谢灵运（南北朝）

怀人行千里，我劳盈十旬。
别时花灼灼，别后叶蓁蓁。
题岳蒙泉葡萄画 其一
倪岳（明代）

往年曾说蔡中郎，唾落骊珠颗颗香。却忆凉州辛苦地，个中滋味亦亲尝。
游善应禅院
蒋确（清代）

萧寺最岑寂，寻幽兴独长。林疏寒鸟聚，竹密暮云藏。

野殿丹青古，空庭草树荒。徘徊人不见，楼外锁斜阳。
边词十三首（并客燕时到马水口及宣府之作）
徐渭（明代）

姑姑花帽细银披，两靥腮梨洒练椎。
个个菱花不离手，时时站马上胭脂。
寄范税院倚衡
李涛（唐代）

清敏当年宰宝唐，至今遗爱在甘棠。
税苗有例分三等，吏卒无因下六乡。
时异事殊民尚忆，人亡政事事堪伤。
如今白纳重催吏，也坐先生对越堂。
赠
张孝祥（宋代）

东窗便种千竿竹，准拟清风六月凉。传语报恩圭长老，相烦去作竹街坊。
句
释道光（宋代）

纵横出岫长天窄，消散归山片月孤。
舂陵山中
戴复古（宋代）

地僻民风古，雨晴天气新。
空山竖奇石，乔木堕枯薪。
深入千崖路，多逢百岁人。
繁华凋性命，寂寞可全真。
游上方小酌僧舍
易恒（明代）

上方气压湖山胜，老我登临思惘然。
一鸟影沉秋水外，千峰势断夕阳前。
清尊白发酬今日，画舫朱帘记昔年。
独倚危阑重吊古，荒台樵唱起苍烟。
有感
文天祥（宋代）

已矣勿复道，安之如自然。
闲陪黄妳坐，倦退白衣眠。
一死知何地，此生休问天。
怪哉茨野客，宿果堕幽燕。
赠老僧
吴惟信（宋代）

风骨棱棱雪满头，帽尘慵拂涕慵收。天晴放鹤方开户，雨后看山不下楼。

树底持经阴径远，竹边洗钵小池幽。自惭犹有尘缘在，安得相从老一丘。
答王维留宿
祖咏（唐代）

四年不相见，相见复何为。握手言未毕，却令伤别离。

升堂还驻马，酌醴便呼儿。语嘿自相对，安用傍人知。
多丽
佚名（宋代）

敛同云。破腊雪霁前村。占阳和、孤根先暖，数枝已报新春。如青女、谩同素质，笑姑射、难并天真。疏影横斜，澄波清浅，暗香浮动月黄昏。山驿畔，行人立马，回首几销魂。江南远，陇使趁程，踏尽冰痕。
有个人人，玉肌偏似，移我常对金尊。拈纤枝、鬓边斜戴，嗅芳蕊、眉晕潜分。素脸笼霞，香心喷日，寿阳妆罢酒初醒。待调鼎、须贪结子，忍见落纷纷。霜天晓，愁闻画角，声断谯门。
五日乘涨放舟赴尹冲玄邓玄度陈仪翔龙潭竞渡之约用玄度见怀来韵报之喜可知也
张萱（明代）

月帆斜日出林丘，急涨初消事远游。白昼龙蛇曾起陆，空江箫鼓正从流。

寻盟却喜天中节，把臂应同海上楼。为报主人休让席，且将踪迹混沙鸥。
题本觉寺
张镃（宋代）

绕架蒲萄叶尚稀，瓦炉閒炷柏烟微。
年年绿暗轩窗意，却恨春风不早归。
南歌子 楚守周豫出舞鬟
苏轼（宋代）

绀绾双蟠髻，云敧小偃巾。轻盈红脸小腰身。叠鼓忽催花拍、斗精神。

空阔轻红歇，风和约柳春。蓬山才调更清新。胜似缠头千锦、共藏珍。
骤雨
李石（宋代）

荒风吼其前，大雷击其后。人言黄昏雨，此意无乃骤。

飘飘岂恶声，侧耳听檐溜。一睡喜暂凉，破窗落星宿。

明朝看东方，老火已复昼。起行视畦陇，微露泫深秀。

枯沟涩不流，焦块濡未透。看看岁云秋，槁死念谁救。

滥兴桑羊诛，妄使土龙斗。彼巫乃诬尔，拜舞杂符咒。

举头亦茫茫，万一幸天漏。云行则雨施，坎画自羲后。

为霖有真源，中路困坑窦。眼前苍狗姿，津润岂能漱。

何当捲江海，九万广天覆。有祷恐未迟，帝阍吾欲叩。
端午前三日登泗及诸同社赴陈伯敬之招啖园中荔枝命酌树下甚欢以诗示予予为心快次和
方起龙（明代）

陈家紫荔种别致，熟遍名园请君嗜。琼液直分甘露香，绛囊真夺樱桃媚。

攀枝一啖三百颗，主人致客长少备。视彼馈李钻核人，千秋应足使之愧。

树阴匝地惠风生，五日先期快扬觯。枝头好鸟迭笙簧，两部奇蛙佐鼓吹。

兰亭梓泽同此欢，无诗必罚不少迟。或坐或立或狂歌，袒跣欹斜酣谑戏。

兴庆池南草有无，可能立醒诸君醉。归路红灯拥簇簇，夜来应免逻卒谇。

平明题诗缄寄予，爱我耽吟肯遐弃。
折杨柳（一作沈佺期诗）
宋之问（唐代）

玉树朝日映，罗帐春风吹。拭泪攀杨柳，长条宛地垂。

白花飞历乱，黄鸟思参差。妾自肝肠断，傍人那得知。
悼伤后赴东蜀辟至散关遇雪
李商隐（唐代）

剑外从军远，无家与寄衣。
散关三尺雪，回梦旧鸳机。
偈颂三十八首 其二十四
释如净（宋代）

解却禅和布袋头，虚空豁达逞风流。去亦得，住亦得，大用现前无轨则。
如梦令
黄琬璚（清代）

晓向高楼凝望。远树枝枝红酿。睡起眼朦胧，道是芙蓉初放。

霜降。霜降。那是丹枫江上。
烛影摇红·中酒情怀
仇远（元代）

中酒情怀，怨春羞见桃花面。王孙别去草萋萋，十里青如染。不孙梨云梦远。孙只孙、盟深交浅。一般孤闷，两下相思，黄昏依黯。楼依斜阳，翠鸾不到音书远。绿窗空对绣鸳鸯，□缕凭谁翦。知在新亭旧院。杜鹃啼、东风意懒。便归来後，也过清明，花飞春减。
海昌望月
陈陶（唐代）

何处无今夕，岂期在海头。贾客不爱月，婵娟闲沧洲。

浩然伤岁华，独望湖边楼。烟岛青历历，蓝田白悠悠。

谁无破镜期，繄我信虚舟。谁无桂枝念，繄我方摧輈.

始见弯环春，又逢团圆秋。莫厌绫扇夕，百年多银钩。

金盘谁雕镌，玉窟难冥搜。重轮运时节，三五不自由。

疑抛云上锅，欲搂天边球。孀居应寒冷，捣药青冥愁。

兔子树下蹲，虾蟆池中游。如何名金波，不共水东流。

天花辟膻腥，野云无边陬。蚌蛤乘大运，含珠相对酬。

夜鹊思南乡，露华清东瓯。百宝安可觑，老龙锁深湫。

究究如情人，盗者即仇雠。海涯上皎洁，九门更清幽。

亭亭劝金尊，夜久喘吴牛。夷俗皆轻掷，北山思今游。

雁声故乡来，客泪堕南洲。平生烟霞志，读书觅封侯。

四海尚白身，岂无故乡羞。壈坎何足叹，壮如水中虬。

猎猎谷底兰，摇摇波上鸥。中途丧资斧，两地生繁忧。

一杯太阴君，鹪鹩岂无求。明日将片叶，三山东南浮。
湘汉秋晴图
杨基（明代）

读书不愿贤良举，朝醉霸陵暮湘渚。
两鬓从添镜里霜，十年听遍江南雨。
呼鹰台上爱秋清，鹦鹉洲前看晚晴。
红叶蝉声湘寺远，碧潭鸿影汉川明。
湘波汉水愁无尽，画里江山聊一哂。
举世唯称王仲宣，当时亦有周公瑾。
次韵酬郝润甫二首
方回（元代）

幸君三复甫田诗，髀肉空消万里驰。
真与群飞争勇往，可能小里入深思。
古人未必成功易，智士宁无见事迟。
海阔天长一翘想，抟鹏岂料竟低垂。
婆罗门引 七月望，西湖舟中观水灯，一鼓归
张翥（元代）

暮天映碧，玻璃十顷蕊珠宫。金波涌出芙蓉。谁唤川妃微步，一色夜妆红。看光摇星汉，起舞鱼龙。月华正中。画船漾，藕花风。声度鸾箫缥缈，雁柱玲珑。酒阑兴极，更移上、琼楼十二重。残醉醒、烟水连空。
题刘都宪登庸次第卷十首 其七 金门待漏
苏葵（明代）

衣乌星彩五更明，人傍金门听漏声。立马据鞍思谏草，豸衣沾得露华清。
和赵簿题席麻林居士小隐四韵
五迈（宋代）

棋声响苍石，茶灶烧枯松。
故人惠然来，风竹为先容。
野性旷而适，机心疏更慵。
生怜谢安石，携妓污名峰。
金刚随机无尽颂 其二 叹仰流通
释印肃（宋代）

钦闻如是经，遍吉示知音。天上及地下，尽属法王心。
酬畅当寻嵩山麻道士
林鸿（明代）

少室寻真羡独经，唯应大道本无形。龙飞水殿晴驱雨，鹤绕天坛夜礼星。

望气远临关树紫，看山空对药炉青。那应一问烟霞思，愿得长游且驻龄。
题程氏书斋
张祜（唐代）

僻巷难通马，深园不藉篱。青萝缠柏叶，红粉坠莲枝。

雨燕衔泥近，风鱼咂网迟。缘君寻小阮，好是更题诗。
杂咏一百首·漆室女
刘克庄（宋代）

举国听桓子，呼天诔孔丘。
可怜倚楹女，徒为鲁君忧。
饮南雄张太守忠爱堂即席赋
湛若水（明代）

置酒高堂上，广乐陈前墀。清风迎度曲，白云生舞衣。

俳优虽云假，情至感欢悲。使君播惠和，千里同谐嬉。

乃可乐斯堂，乐之无忸怩。
浣溪沙 题沈鹤子表叔荷花册页，盖其悼亡之粉本也
濮文绮（清代）

重雨轻云两奈何。红尘难免不风波。将他移种到银河。

秋色已醒池馆梦，淡烟空染碧纹罗。春蚕丝少藕丝多。
过金鸡关
文同（宋代）

关头气象古，关下风烟淡。
春深草木活，岚重坑谷暗。
禽声着部奏，花色成窠勘。
归鞍虽若水，留此亦能暂。
和赵充道秘丞见赠
邵雍（宋代）

人言人事危冠冕，吾爱吾庐远市朝。
野面不堪趋魏阙，闲身唯称访杨寥。
殊无纪律诗千首，富有云山酒一瓢。
预借轩车又东去，自兹风月恐难招。
赴建康过京口呈刘季高
叶梦得（宋代）

客路重经黄鹄前，故人仍得暂留连。
长枪大剑笑安用，白发苍颜空自怜。
照野已惊横雉堞，蔽江行见下楼船。
灞陵醉尉无人识，漫对云峰说去年。
寄云泉颐上人
李龏（金朝）

溪房夜掩白云层，酬唱诗筒系海藤。花落煮茶窗外石，一航春雨隔吟灯。
双峰寺
弘历（清代）

层椒觅路叩禅关，仄径流泉度几湾。几暇聊因閒策马，春阴端是称游山。

平陵杰阁真宜眺，背峙峣峰杳莫攀。好景山灵藏不得，何人奇句破天悭。
客舍春晚
陈棣（宋代）

晼晚春归婺女城，轻阴浅绿绕长亭。
禽声劝客年年恨，草色随人处处青。
为米未容陶令去，餔糟敢笑屈原醒。
诗成错莫浑无事，满院杨花昼掩扃。
渔父词（宝公）
惠洪（宋代）

来往独龙冈畔路。杖头落索间家具。后事前观如目睹。非谶语。须知一念无今古。

长笑老萧多病苦。笑中与药皆狼虎。蜡炬一枝非嘱付。聊戏汝。热来脱却娘生袴。
满庭芳 李虞卿见示乐府长短句，极言共山百
蔡松年（宋代）

森玉筠林，涌金泉眼，际山千丈寒辉。世间清境，冰鉴月来时。我久纷华战胜，求五亩、鹤骨应肥。青篷底，垂竿照影，都洗向来非。千畦。收玉粒，糟邱刘阮，风味依稀。卷万珠甘滑，一吸玻璃。作个江村篱落，野梅炯、沙路无泥。金銮客，悬流勇退，开径待君归。
寿吴翊之九十 其二
柳宝贻（清代）

共制霞觞祝大椿，德门庆溢语才真。欧阳诗颂毕光禄，东观恩颁庐舍人。

白笏绯衫朱杖履，金牙铁齿玉精神。君家自有长生术，吴宝商山不坏身。
同崔八诣药山访融禅师
李商隐（唐代）

共受征南不次恩，报恩惟是有忘言。

岩花涧草西林路，未见高僧只见猿。
郭处士挽诗
李昌祺（明代）

嗟君久隐白云间，地下修文竟不还。谩有琴书闲别墅，独留坟墓在荒山。

春风自种陶庄柳，暮雨谁纫楚苑兰。忍向江乡询故旧，百年遗老半凋残。
山居四十首 其十一
栯堂（元代）

百年三万六千日，一似尘飞窗隙间。铜雀已成身早没，玉门未到梦先还。

斩蛟胆壮浑忘水，逐鹿心狂岂见山。独许白云最深处，老松枯石伴身閒。
隐静山访怀贤上人不遇
梅尧臣（宋代）

松上垂青蔓，蒲根泻碧反。
高僧来不见，却返五峰前。
过江夜行武昌山闻黄州鼓角
苏轼（宋代）

清风弄水月衔山，幽人夜度吴王岘。
黄州鼓角亦多情，送我南来不辞远。
江南又闻出塞曲，半杂江声作悲健。
谁言万方声一概，鼍愤龙愁为余变。
我记江边枯柳树，未死相逢真识面。
他年一叶泝江来，还吹此曲相迎饯。
晋门。吴隐之
周昙（唐代）

闻说贪泉近郁林，隐之今日得深斟。

徒言滴水能穿石，其那坚贞匪石心。
颂古七首
释道谦（宋代）

谁家饭挂空梁，指与小儿令看。
解开即是灰囊，当下命根便断。
九日陪刘中丞宴昌乐寺送梁廷评
朱放（唐代）

独坐三台妙，重阳百越间。水心观远俗，霜气入秋山。

不弃遗簪旧，宁辞落帽还。仍闻西上客，咫尺谒天颜。
水调歌头 宴张右丞遂初园
王恽（元代）

园林足佳胜，钟鼓乐时康。去天尺五韦杜，此日汉金张。谁似主人好客，暂趁金华少暇，尊俎共徜徉。三馆尽英＊，簪履玉生光。眺东台，登北榭，宴南堂。露凉玉簪零乱，竹静有深香。醉听新声金缕，爱仰东山雅量，清赏兴何长。高咏遂初赋，松柏＊苍苍。
瑞香花新开五首
杨万里（宋代）

雪里移苍斛，梢头点翠芒。
只销三日暖，便圻数花房。
紫袖染难透，琼肤晒转香。
小留供鼻观，开去未须忙。
箕山
张元凯（明代）

家住箕山下，来往唯白云。若无巢许辈，此地谁为群。

茅茨蔽风雨，琴书辞俗氛。庭前乔松树，徙倚忘夕曛。

段干过于避，介推何至焚。良友将远适，安车与玄纁。

人各自有志，不遣北山文。
公莫舞
江源（明代）

鸿门楚子高宴张，喑呜叱咤真刚强。一时杀气隘六合，座中龙准何仓皇。

当时壮士发真指，按剑直前裂双眦。危言雄辩气如虹，不但区区嚼生彘。

公莫舞兮公舞之，烟尘衮衮双龙飞。不闻天生赤帝子，骊山妖毋能先知。

刚强乃匹夫，何如宽仁主。坑降天乃厌，缟素众所与。

拔剑碎玉斗，徒然怒亚父。汉为王，楚为虏。天所为，公莫舞。
题龙鹄山
杜光庭（唐代）

抽得闲身伴瘦筇，乱敲青碧唤蛟龙。

道人扫径收松子，缺月初圆天柱峰。
春怀
华之望（清代）

树底茅檐下，栖迟只一龛。白沙迷塞北，红雨梦江南。

残局收应易，余杯兴自酣。只谈风月好，藤杖一肩担。
题刘松年画团扇二首
宋高宗（宋代）

南山晴翠入波光，一派溪声绕路长。
最爱早春沙岸暖，东风轻浪拍鸳鸯。
道中寄丹丘亲旧
王之望（宋代）

别处日已远，别情转绸缪。
行行千里余，脉脉无时休。
夜与梦相千，昼与泪俱流。
山高恨不断，水阔遮无由。
欲吞不下咽，欲吐不出喉。
戟我胸肺间，有如鱼挂钩。
寻端无从来，了知在心头。
翻疑一寸心，能容如许愁。
平生丈夫气，愧此须髯虬。
朝来看蓬鬓，满鉴雪霜浮。
送钱先辈之虔州
徐铉（宋代）

子实东南美，来参第一流。
从容持片玉，谈笑运前筹。
赣石连云秀，廉泉带月秋。
可怜行乐地，况从板舆游。
南山罗汉赞十六首 其十五
黄庭坚（宋代）

万山相倚碧巑岏，灵鹫一峰圣贤宅。如来往昔经行处，林泉鸟兽皆逆向。

清净眷属千五百，无日不闻钟磬音。阎浮提中大福田，莲花会上菩提记。
贺新郎（生日谢寓公载酒）
魏了翁（宋代）

只记来时节。又三年、朱炜过了，恰如时霎。独立薰风苍凉外，笑恰环湖花月。多少事、欲拈还辍。扶木之阴三千丈，远茫茫、无计推华发。容易过，三十八。

此身待向清尊说。似江头、泛乎不系，扁舟一叶。将我东西南北去，都任长年旋折。风不定、川云如撇。惟有君恩浑未报，又故山、猿鹤催归切。将进酒，缓歌阕。
眼儿媚 和徐野君赠人韵
王士禄（清代）

个侬名字似东东。记曲又红红。眉月幽幽，鬟烟约约，肤雪濛濛。

眉缈风情看不定，几处认巫峰。帘底樽前，花边竹外，掌上图中。
寒草
曹家达（清代）

生意殆未尽，枯荣殊等伦。寒蓬响城角，野烧剔河漘。

樵后半成劫，香销无复言。春谁怜辽海，犹有牧羝人。
颂四宾主
释印肃（宋代）

无边无表实希奇，虚空为鼓须弥槌。
轻轻敲著作金声，试问同参知不知。
元龄弟寄悲秋四诗因次
裘万顷（宋代）

支离病骨怯初寒，眠底清愁更万端。
勉和新诗寄鸿雁，江城夜月觅君看。
江山万里图
方孝孺（明代）

我昔奉敕辞金阙，西下巴川持使节。
仙槎二月出龙河，万里春风掉晴雪。
吴江茫茫入杳冥，棹歌初过蛾眉亭。
锦袍不见李供奉，白云遮断三山青。
烟芜涨绿知何地，白鸟双双没淮树。
片帆风满疾如飞，矫首惊看溯流去。
大孤小孤横雪波，匡庐五老青嵯峨。
九江秀色叹奇绝，半空飞瀑悬银河。
推篷竟日闲吟倚，瞬息舟移洞庭水。
君山如黛压中流，十二烟鬟镜光里。
好山远自峨眉来，潇湘练明天际开。
疑峰九点落空翠，重华孤坟安在哉？武昌地转多遗迹，隔
岸鸟鸣瞻赤壁。
烟焰旌旗魏武兵，纶巾羽扇周郎策。
扶醉曾登黄鹤楼，汉阳城对鹦鹉洲。
即从鄂渚棹明月，溯流直上窥荆州。
夷陵山势多重叠，楚树蛮云远相接。
欲向夔城入锦城，还于巴峡穿巫峡。
神女峰前路欲迷，瞿塘滟滪闻猿啼。
五溪越尽见雪岭，但见青天鸟道低。
万里桥西看立马，足迹经游半天下。
愧无草檄拟相如，笑掷橐金轻陆贾。
今年诏许临丹丘，梦中往往惊羁愁。
江山谁写入图画，眼中历历如经游。
岸巾一览发长啸，满襟爽气高堂秋。
丹凤吟
陈允平（宋代）

暗柳烟深何处，翡翠帘栊，鸳鸯楼阁。芹泥融润，飞燕竞穿珠幕。楼千倦倚，还思年少，袜步尘轻，衫裁罗薄。陡顿芳心暗老，强理新妆，离思都占眉角。

过了几番花信，晓来划地寒意恶。可煞东风，甚把夭桃艳杏，故故C463铄。伤春憔悴，泪矗粉腮香落。挑脱金宽双玉腕，怕人猜偷握。渐芳草，恨画阑、休傍著。
苍翠亭
唐顺之（明代）

风来松涛生，风去松涛罢。虽非参禅客，暂此学观化。
复出莆阳即事因之有怀家兄
王世懋（明代）

五马骖驔又复东，剧怜行色有壶公。
江潮不雨常生白，山叶无霜也自红。
野店风腥鱼市近，官桥石老砺房空。
亦知橘柚荣堪寄，只是长天少片鸿。
苍梧九日偶成二绝 其一
林大春（明代）

九月炎荒暑未回，如云瘴气满高台。菊花本是凌霜物，怪得今朝不肯开。
新年次东坡韵 其四
周景涛（清代）

岂有图南意，吾居亦少东。储粮三月尽，簪笔一生空。

贺岁聊从俗，偷生愧作翁。乾嘉成已事，不敢说咸同。
送朱僚长可大南归省觐司空公五首 其四
欧大任（明代）

曾记司空治水时，鱼台滕沛引流澌。转漕百万功非细，去读支河十丈碑。
汉滨北楼
宋庠（宋代）

一水东流阔，诸峰右转深。
蟾规欲破晕，天杵不盈寻。
浦逗分风席，洲喧避缴禽。
凭高机事息，并为汉川阴。
虞美人
张孝祥（宋代）

柳梢梅萼春全未。谁会伤春意。一年好处是新春。柳底梅边只欠、那人人。

凭春约住梅和柳。略待些时候。锦帆风送彩舟来。却遣香苞娇叶、一齐开。
闵雨诗 其五
刘敞（宋代）

帝独喟息，是岂足言。化育万物，若镕以埏。患在诚薄，不能动天。
赠陈东洲
牟巘五（宋代）

散发披襟颇自由，野麋见客忽惊投。
新诗生怕将愁至，博学何妨与艺游。
未说天边金弹子，试寻城外土馒头。
不然且学伯伦醉，荷插相随死便休。
木兰花慢 次韵奉答刘雪溪兄
魏初（元代）

记汉皋亭上，从别后、几秋风。爱诗酒追随，衣冠雅重，车骑雍容。

回头白云汾水，又传将、淮海避青骢。官府年来有禁，音书未易相通。

肝肠如铁气如虹。佳句入清雄。问渭北江东，莫云春树，此意谁同。

虚名百年惭愧，赖吾乡、风味近河东。几日凤凰山下，鸡豚社酒迎逢。
樵径
傅肇修（清代）

朝穿半岭云，暮踏斜阳路。不觉负薪劳，歌声破烟树。
边将 其三
司马光（宋代）

横吹长笛千万骑，将军塞北立功回。边人争出孤城望，渐见旌旗天外来。
过渔浦作
刁约（宋代）

一水相望越与杭，渡头人物见微茫。
翩翩商楫来谿口，隐隐耕犁入富阳。
市肆凋疏随浦尽，山峰重叠傍江长。
民瞻熊轼咸相谓，太守经行此未尝。
白受采
佚名（唐代）

皛皛金方色，迁移妙不穷。轻衣尘迹化，净壁缋文通。

沙变蓝溪渍，冰渝墨沼空。似甘言受和，由礼学资忠。

皎洁形无定，玄黄用莫同。素心如可教，愿染古人风。
次韵海棠
方岳（宋代）

残风剩雨今如此，莫遣胭脂雪满枝。
洛浦梦酣花半醉，华清浴满手双垂。
一杯而别亦何恨，十日之春能几时。
不遇少陵休怅惋，醉中试作补亡诗。
赠东邻郑少府
钱起（唐代）

一闻白雪唱，愿见清扬久。谁谓结绶来，得陪趋府后。

小邑蓝溪上，卑栖惬所偶。忘言复连墙，片月亦携手。

草色同春径，莺声共高柳。美景百花时，平生一杯酒。

圣朝法天地，以我为刍狗。秩满归白云，期君访谷口。
夜渡瓯江
侯一元（明代）

暝色度归桡，长风动泬寥。
渐藏江岫月，正落海门潮。
委运同飘瓦，全生学纬萧。
江湖易成梦，顿欲谢清朝。
乌夜啼 戒洗面
丘处机（宋代）

呜呼俗态，行乐恣胸襟。盖论人情，华世度光阴。阴阳反覆，天地情浮沉。福谢殃来，悲痛怎生禁。统年才过，肠胃饱初侵。洗面淘筋，还是竞贪淫。人无远虑，必情祸胎深。祸未萌时，谁解预防心。
秋晚同志上赋
宋至（清代）

飘萧风雨满江乡，无那羁愁分外强。井上高梧零浅碧，篱边丛外破深黄。

半天寒色侵归雁，一笛秋声怨夕阳。何处林泉堪寄傲，幽寻好向赞公房。
宫词
宋白（宋代）

花萼楼高望柳堤，春桥横水短虹蜺。
五陵游侠翩翩过，半脱朱袍斗锦鸡。
留题巾山明庆塔院
钱昱（宋代）

数级崔嵬万木中，最堪影势似难同。
栏杆夜压江心月，铃铎秋摇岳顶风。
重叠画瞻遮世界，稀疏清磬彻虚空。
有时问著禅僧路，笑指丹霄去不穷。
依韵自和送诗寄潘歛州
梅尧臣（宋代）

潘侯擅诗笔，五色神授江。
世家有大勋，佐舜同厖降。
子孙逢太有，少小事书窗。
源流本慷慨，吐论皆经邦。
量犹函牛鼎，吾徒媿罂缸。
开口必典车，省腹唯空腔。
作者过我门，应笑无戟幢。
穷老在弊庐，何异守户尨。
有心希买交，白璧无一双。
游碧落洞二首 其二
许彦先（宋代）

玉峰刳不尽，满室碧琅玕。太始藏灵气，寥寥五月寒。
邻湖
皇甫汸（明代）

君向明时学为圃，不独操嬴称善贾。鱼鸟相忘但一丘，江山信美非吾土。

分畦插槿引清渠，燕坐应怜抱瓮馀。开尊自喜烹葵荐，堆几聊看种树书。

古来知有蒙庄叟，漆园似接芳邻后。花时欲访隐人居，春水桃源迷渡口。
山行
周弼（宋代）

尽日群山里，知行第几重。
竹深春寺磬，滩急午溪舂。
残旭犹双塔，晴云只半峰。
岂无仙隐者，恨不少从容。
客有以仆托病谢客者甲戌除夜作
周紫芝（宋代）

梦中七十四番春，谢客明年懒见人。已是天公怜我老，苦无官长怕谁嗔。

腊随残漏声俱尽，鬓共疏梅色斗新。招取云山来一笑，竹坡犹有此闲身。
二月二十六日雨中熟睡至晚强起出门还作此诗
苏轼（宋代）

卯酒困三杯，午餐便一肉。
雨声来不断，睡味清且熟。
昏昏觉还来，展转无由足。
强起出门行，孤梦犹可续。
泥深竹鸡语，村暗鸠妇哭。
明朝看此诗，睡语应难读。
赠沈尹北征 其七
霍与瑕（明代）

北风落榕叶，暮潮送远舟。对酒无多言，情意郁绸缪。

我歌君为醉，莫惜此巨瓯。明发胥江上，江水空悠悠。
醉後
王令（宋代）

醉里分明别是天，最宜沉溺过流年。
平时政要全稽古，盛世朝廷不乏贤。
但得有生皆自遂，不妨吾属亦陶然。
沉湘死屈如何者，却把醒名欲自专。
寿春进祝圣七首。从谏如流
贯休（唐代）

及溜龙鳞动，君臣道义深。万年轩后镜，一片汉高心。

北狄皆输款，南夷尽贡琛。从兹千万岁，枝叶玉森森。
依韵和欧阳永叔秋怀拟孟郊体见寄二首
梅尧臣（宋代）

秋思公何高，堆积自嵱嵷。
出为悲秋辞，万仞见孤耸。
念我老於诗，我发实种种。
而後伤故人，故人多作冢。
阴风夜木嗥，窸窣闻鬼悚。
独我忘形骸，百事乃纤冗。
不眠霜月上，霜月如可捧。
颂古七首
释祖璇（宋代）

石羊头子向东看，大地茫茫被眼谩。
月映寒潭清彻底，云收华岳露巑岏。
大历寺遇风
朱翌（宋代）

舟绝清江系老榕，杖藜小住翠阴中。
萦青缭白千山日，骇绿纷红万窍风。
足倦要休怜地僻，心闲无事见春工。
回塘大有田田叶，索酒来倾碧玉筒。
休日城上三首
杨万里（宋代）

到得荆溪鬓尽斑，二年心力不曾闲。
如今归公无余恋，只有梅花惨别颜。
送欧阳辩
苏辙（宋代）

我年十九识君翁，须发白尽颧颊红。
奇姿云卷出翠阜，高论河决生清风。
我时少年岂知道，因缘父兄愿承教。
文章疏略未足云，举止猖狂空自笑。
公家多士如牛毛，扬眉抵掌气相高。
下客逡巡愧知己，流枿低昂随所遭。
却来京洛三十载，重到公家二君在。
伯亡仲逝无由追，泪落数行心破碎。
京城东西正十里，雨落泥深旱尘起。
衣冠缠绕类春蚕，一岁相従知有几。
去年叔为尚书郎，家传旧业行有望。
今年季作澶渊吏，米盐骚屑何当起。
前辈今无一二存，后来幸有风流似。
黄河西行于没屋，桑柘如云麦禾熟。
年丰事少似宜君，饱读遗书心亦足。
夫人合春帖子四首
苏颂（宋代）

晓漏催银烛，新春趁贺朝。
御香烟馥郁，宫佩影飘颻。
大兴隆寺斋居次韵简何中舍仲默
潘希曾（明代）

古寺来春夕，溶溶月满亭。忽闻歌白雪，独坐叹晨星。

蜡炬生花赤，沉烟作缕青。故人妨促席，肠断暮云停。
咏月
李建枢（唐代）

昨夜圆非今夜圆，却疑圆处减婵娟。
一年十二度圆缺，能得几多时少年。
宿溪声阁望香炉峰偶成二律
岳珂（宋代）

庐峰三万丈，鸟道度嶙峋。
宿雨留前躅，清风绝后尘。
谁怜石楼客，同是玉阶人。
谢屐须乘兴，千年草木春。
古砚送赵明府
许棐（宋代）

一片端州古砚砖，翁孙相授当良田。寒梅涧下和冰洗，秋桂窗前滴露研。

学字不工空费纸，吟诗虽苦未成编。赠君携去薇花畔，草诏闲时枕匣眠。
奉赠德新知府并呈明德通守时中判府良心长司
叶见泰（宋代）

朝发瑞溪县，夕憩苍梧城。
苍梧有贤牧，寮采悉时英。
宴我南薰楼，宿我嘉鱼亭。
珍肴既重列，美酝仍细倾。
莫夜继秉烛，优巫陈楚声。
酒阑吐肝胆，驩焉若平生。
黾勉服王事，行迈有期程。
赠言无夸解，因之寄深情。
首尾吟 其四十五
邵雍（宋代）

尧夫非是爱吟诗，诗是尧夫入夏时。醪酒竹间留客饮，清风水畔向人吹。

婵娟月色满轩槛，菡萏花香盈袖衣。乐莫乐于无事乐，尧夫非是爱吟诗。
瑞鹧鸪 过杨柳渡
马钰（金朝）

马风宁海遇重阳。西入关来放肆狂。好看梅溪杨柳渡，喜游竹径杏花冈。

秦川铺锦宜春睡，渭水横丝系日长。胜景无穷吟不尽，命工图画比仙乡。
董体仁送余至固节旗亭饮别赋此贻之
徐中行（明代）

自古销魂地，经过复此亭。
布衣交自重，尊酒眼偏青。
柳色春堪惜，骊歌老倦听。
因君怀旧侣，落落叹晨星。
洛阳春
陈师道（宋代）

素手拈花纤软。生香相乱。却须诗力与丹青，恐俗手、难成染。

一顾教人微倩。那堪亲见。不辞紫袖拂清尘，也要识、春风面。
九日读书山用陶诗露凄暄风息气清天旷明为韵赋十诗 其六
元好问（金朝）

吾山一何高，清凉屹相望。龙头出白塔，佛屋压青嶂。

云光见秋出，旭日发豪相。峨峨宝楼阁，金界俨龙象。

乡曲二十年，香火阙瞻向。金花香绵芊，梦想云雨上。

福田行欲近，重为诗酒障。终当陟层巅，放眼天宇旷。
乌盐角行
舒岳祥（宋代）

山中一种乌盐树，剥皮为角开春路。
牧童把去上牛吹，烟草茫茫没远陂。
一声两声兮桑青柘绿，三声四声兮麦绽秧肥。
山花如火遮眉目，吹此田家太平曲。
三年不听此曲声，劂却地皮人痛哭。
吴大帝庙
王遂（宋代）

曾是东南第一王，眼看此地六兴亡。
东缘有酒登京口，西为无鱼忆武昌。
非复虎臣陪殿上，空余猩鬼泣祠旁。
何年并建琅琊庙，共对淮山草木长。
咏怀二首 其二
马仲琛（清代）

昼永冥生事，北窗睡起初。性自耽幽寂，时亦嗟索居。

野客解余意，抱琴过草庐。聆彼山水音，疏散我心娱。

殷勤谋诸妇，斗酒对庭除。相与恣笑谈，清风来徐徐。
吊贾岛二首
曹松（唐代）

先生不折桂，谪去抱何冤。
已葬离燕骨，难招入剑魂。
旅坟低却草，稚子哭胜猿。
冥寞如搜句，宜邀贺监论。

青旆低寒水，清笳出晓风。
鸟为伤贾傅，马立葬滕公。
松柏青山上，城池白日中。
一朝今古隔，惟有月明同。
发故箧获端石蟾蜍研形模极小盖予幼小时几案间物对之肃然如与故人相遇感而赋诗
李彭（宋代）

谁从浴日渊，得此赪虬卵。雕镌劳哲匠，皤腹目仍睅。

良非铜雀渴，颇觉凤咮短。忆昔少年日，濡毫辄涂窜。

苍苔时觅句，赋雪起为乱。麟经析凡例，羲易明象彖。

冉冉桑榆交，忽忽颜鬓换。发囊逢故人，清梦聊为唤。

李膺交北海，中郎识元叹。当时临所遇，与我意俱满。

翻思辞学官，啖月复不浅。起予刚直胸，往往期并案。

愿同恋栈马，作我郊园伴。新诗真类俳，破睡资一粲。
代赵丞相作尚书挽诗三首
项安世（宋代）

力小惭形渥，心同傒陈隆。
忠能当世事，信可沃宸衷。
长往公何遽，孤骞我最穷。
老来难得泪，独为洒西风。
渔父词
邝思诰（明代）

七尺长竿八尺丝，懒将香饵钓鲲鲕。夙盟象罔鸱夷侣，绿水青山是便宜。
回马岭
李昭玘（宋代）

缓辔不可度，疾驱应更危。平生几两屐，解有慰人时。
次太子太傅余公登镇朔楼韵三首 其二
李东阳（明代）

鼓角声高起画檐，坐来霜鬓几茎添。三边戍久衣重换，二月寒多草尚纤。

胡地牧情嗟易变，汉家兵食恐长淹。知公不似征西帅，醉下南楼月满帘。
念奴娇
郑元秀（宋代）

菊黄萸紫，近重阳、天气秋光如洗。怀燕占熊，还又应、崧岳生申时节。玉女擎香，金仙持送，锦里欢声彻。照人风度，满怀俱是冰雪。

那更千里江城，政成人化，比春生秋杀。双凤云间御诏墨，将下十行新札。黄阁亨衢，碧油重幕，稳复清毡物。策勋归去，蟠桃犹许三窃。
山行入寺一首
苏籀（宋代）

执舆入辇蹷痿几，陟险山农笑却时。
屐齿未常先雍老，翚飞久已见甍楣。
磴扉百步犹流汗，观阁三休岂易追。
浪漫悠悠一鸡肋，角巾东路最平夷。
大雪用前韵五首
裘万顷（宋代）

伊人元不堕危机，踏冻冲寒正自奇。
只怪飞花无处避，都忘炊自有时饥。
月明剡水回舟夜，岁暮梁园作赋时。
一段风流谁得似，只今王谢却能诗。
晚步
项安世（宋代）

晚饭下前墀，徐行出短篱。
轻风吹面处，斜日倚门时。
静见云舒卷，閒知草盛衰。
放怀无一事，随意得新诗。
送方潜仲入太学
王迈（宋代）

英气轩轩贯斗牛，春风匹马辟雍游。
家庭竞秀三株树，伯仲相交五凤楼。
回首白云添旧感，细听夜雨入新愁。
妙年唾掌收科第，会有欧公避一头。
琼报亭
许及之（宋代）

园丁采时果，足以供嗜好。眷言无尽藏，孰尽琼玖报。
临江仙
曾纡（宋代）

后院短墙临绿水，春风急管繁弦。问谁亲按小婵娟。玉堂真学士，琳馆地行仙。

安得此身来此处，依稀一梦梨园。江南刺史谩垂涎。据鞍肠已断，何况到尊前。
送韩存思诚出守永嘉并寄同年周恭叔
赵鼎臣（宋代）

雁荡山前万壑趋，故人新剖左鱼符。眼中风物皆诗句，到处溪山是画图。

柑子剩量金尺寸，荔支远致玉肌肤。谢公岩畔因行乐，借问周郎好在无。
过林和靖旧址
曹既明（宋代）

短棹不归双鹤去，一邱烟草寄山阴。
水边疏影黄昏月，无限风骚在客心。
禅人并化主写真求赞
释正觉（宋代）

鼻筒直，眼眶深。
默时自觉失却口，妙处谁会相传心。
便与麽，只如今，
影中辨取兮户挂凋林。
恭和御制长春花诗 其三
史浩（宋代）

玉帝富云章，宝匣镌琅蕊。六丁谨缄縢，芝彤燕泥紫。

龙衔下碧虚，端为咏嘉卉。咫尺不违颜，何曾隔弱水。

炷薰启天藏，椒兰和白芷。光焰万丈馀，光临殊未已。

敬须营杰阁，敢只留棐几。
想山中新茶
郭谏臣（明代）

酒渴时思茗一杯，玉川风味许相陪。金芽欲吐无消息，惊破江南昨夜雷。
寄题小孤山二首
刘克庄（宋代）

鼻祖耳孙同嗜好，买山世世种梅花。
直从和靖先生户，割上寒斋处士家。
江豚歌
王禹偁（宋代）

江豚江豚尔何物，吐浪喷波身突兀。
依凭风水恣豩豪，吞啖鱼突颇肥腯。
肉腥骨硬难登俎，虽有网罗嫌不取。
江云漠漠江雨来，天意为霖不干汝。
多丽（寿刘帅）
富{扌肅}（宋代）

淡云收、晓来春满湘中。柳如烟、花枝如糁，万红千翠织浓。照帘旌、微穿丽日，动罗幕、轻转香风。天上良辰，人间淑景，生贤和气显殊钟。映时表、南山北斗，相并两穹崇。须知道、英明罕比，文武谁同。

奉慈亲、承颜戏彩，更闻吉梦占熊。扫蛮氛、遂清三楚，定徐方、行策元功。趣召遄归，康时佐主，指挥谈笑虏巢空。寿觞举、器舟斟海，不用水精钟。休辞醉，千龄会遇，美事重重。翰墨大全丙集。卷十三。
接闽南富氏姊书载饥寒甚迫感赋二章 其一
戴亨（清代）

一缄经岁抵荒陲，惊定将开喜复疑。万里身孤艰苦日，十年音断别离时。

繁言不尽思亲泪，展读如闻觌面悲。极目南天空浩叹，角声哀咽朔风吹。
临江仙·滚滚长江东逝水
杨慎（明代）

滚滚长江东逝水，浪花淘尽英雄。是非成败转头空。青山依旧在，几度夕阳红。
白发渔樵江渚上，惯看秋月春风。一壶浊酒喜相逢。古今多少事，都付笑谈中。
次韵跂蹈登护法院澄心亭
刘摰（宋代）

昔泊铜陵县，重来迹可寻。洞岩一指顾，花谷记登临。

岁月回秋一，江湖入醉襟。鱼篮腥邑市，俚语杂山禽。

紫笋抽姜圃，朱丸缀柿林。长官誇乐岁，游子足悲吟。

眺望春思曩，疏慵老叹今。篷窗把书卧，空此望澄心。
读文山诗
萧立之（宋代）

退未能休进未前，英雄到此亦堪怜。此心耿耿赤如日，吾道悠悠苍若天。

顾我尚堪输九死，观公端可愧诸贤。新诗读罢无谁语，欲折梅花意不传。
夜闻秋声
仇远（元代）

西南振响使人惊，未必秋声作此声。
万骑奔驰鼙鼓动，千夫翻踏桔槹鸣。
初疑潮汐还疑雨，只在山林不在城。
人道今年丰稔兆，灯前起舞待天明。
久旱作问诗 其三
刘攽（宋代）

问山何意及郊农，天欲为霖不见容。少闭土囊诛啸虎，也教云气得从龙。
挽张元干国录词二首
韩元吉（宋代）

一第固已晚，九迁人共期。
功名虽有命，寿考独无时。
门士韬珪璧，诸郎袭礼诗。
他年振儒学，犹慰九原悲。
赠李将军
李频（唐代）

吾宗偏好武，汉代将家流。走马辞中禁，屯军向渭州。

天心待破虏，阵面许封侯。却得河源水，方应洗国仇。
赵忠毅南星
严遂成（清代）

唾骂人从戟手看，门庭高峻切云端。倨床下拜风犹古，负剑前驱胆不寒。

燕赵气缘游侠重，顾厨名去党魁难。酒酣以往淋漓笔，瘦语吴歌打枣竿。
次龚良臣韵有感予尝言一事而验
周孚（宋代）

君家月旦擅新评，尚复常谈记老生。可但龙虾元异族，不妨箕斗是虚名。

孤怀曩日谁能会，危语今年子不惊。更欲为渠倾底里，晓风涩雨未全晴。
春尽北行留别吴大修撰
薛玄曦（元代）

万柳千花拂酒旗，南陵北苑草离离。居庸关下泉呜咽，又是东风欲去时。
观入试者
李昴英（宋代）

钟撼鸡鸣万家起，月下纷纷白袍子。
提壶挈榼春游闹，擎箱擐箧谁家徙。
通衢隘塞行人绝，露坐欠伸奴跛倚。
远闻雷轰应答，近亦洶洶殊聒耳。
轧然棘其八户破晓色，阵脚忽移去如蚁。
壮夫先入护几案，儒雅雍容行且止。
垂髫趁哄未知苦，戴白相持叹衰矣。
自从明诏到郡国，士出深山集城市。
但能操笔不曳白，秋榜人人都准拟。
分明结社战所兵，投合主司谁得髓。
昨科人令或亡，三年场屋能消几。
功名信分置勿言，身健频来已堪喜。
槐黄早脱吾侥幸，因送儿曹得观视。
傍人休笑李秀才，三十年前亦如此。
杂曲歌辞。水调歌第五
佚名（唐代）

双带仍分影，同心巧结香。不应须换彩，意欲媚浓妆。
宫词八首 其七
周密（宋代）

排当初开喜雪筵，近臣表贺玉墀前。君王最念三边冷，赏赐全支内库钱。
遣兴
王之道（宋代）

步屧随儿辈，临池得凭栏。
久阴东虹断，小满北风寒。
点水荷三叠，依墙竹数竿。
乍晴何所喜，云际远山攒。
绍兴以后蜡祭四十二首 送神用《成安》。
郊庙朝会歌辞（宋代）

卒爵乐阕，礼仪告备。神保聿归，敢以辞致。顺成之方，其蜡乃通。

自今以始，八方攸同。
过胥口，江水大涨，舟楫不进
杨万里（宋代）

北江西水两相逢，胥口波涛特地雄。
万事向侬冰与炭，一生行役雨和风。
急流欲上人声闹，近岸还移牵路穷。
河伯喜欢侬苦恼，并将恩怨恼天公。
米元晖待制岁以赐冰及荔子分遗季共而今年荔枝不至有诗次韵三首 其三
周紫芝（宋代）

醉墨犹多御府珍，访求公后出华勋。知君家有荔枝帖，不减当年王右军。
闻蝉
游九言（宋代）

悄悄山郭暗，故园应掩扉。
蝉声深树起，林外夕阳稀。
题浔阳送客扫雪烹茶二小画 其二
顾清（明代）

兰苕无计续鸾胶，雪水重逢锦帐羔。合与诗家作谈柄，老韩谋国未应高。
与性上人
释慧空（宋代）

汝知东山空，胸中无窖子。
说禅瞎人眼，书偈汙人纸。
不知禅家流，於空何所取。
脚要汝自行，死要汝自死。
道不假他成，佛岂离自己。
唯有老赵州，平生一则语。
既是其中人，东山与之举。
程朱之学 其二
陈普（宋代）

化工溥万物，不过亦不遗。何以能不劳，一理以贯之。

寂然莫可迹，桴至鼓必随。一朝十二牛，芒刃不少隳。

制度自恰好，形样咸无疑。夭桃且灼灼，箓竹各猗猗。

有鳞尽渊跃，无翼不天飞。人心正尔妙，动静悉如斯。

枢纽在方寸，运化斯为基。眼前日万变，尧舜一无为。

此理无上下，大小随所知。因物为顺应，欢然鸣埙篪。

何故天下人，利器不自持。妄端忽一起，纷溃终难支。

天开真儒出，幽探万化机。苍苍群生类，何事涂径迷。
过安仁市得风挂帆二首
杨万里（宋代）

明发山溪一雨余，昨来暑气半分无。
何人道是三衢远，桂起东风十幅蒲。
和子由寄题孔平仲草庵次韵
苏轼（宋代）

逢人欲觅安心法，到处先为问道庵。
卢子不须従若士，盖公当自过曹参。
羡君美玉经三火，笑我枯桑困八蚕。
犹喜大江同一味，故应千里共清甘。
二虫君不见水马儿，步步逆流水。
大江东流日千里，此虫趯趯长在此。
君不见鷃滥堆，决起随冲风。
随风一去宿何许，逆风还落蓬蒿中。
二虫愚智俱莫测，江边一笑无人识。
送冯中可讷上边
吴惟信（宋代）

兵法通儒用，观光上玉京。一言旋造化，万古立功名。

剑入边云静，船开江月明。深知有志者，不肯负平生。
同叶恭叔郑节卿饮于赵子野官舍
刘宰（宋代）

相望各千里，相逢酒一壶。
交情贯金石，诗思渺江湖。
夜雨滋园菊，秋风落井梧。
归欤吾有日，聚散一长吁。
送友人罢举赴蓟门从事
刘沧（唐代）

人生行止在知己，远佐诸侯重所依。绿绶便当身是贵，

青霄休怨志相违。晚云辽水疏残雨，寒角边城怨落晖。

此去黄金台上客，相思应羡雁南归。
寿楼春 题陈仁先南湖寿母图
朱祖谋（清代）

云英英溪堂。正兰馨夕膳，梅点春觞。几度招邀山意，吸嘘湖光。

佳处占，鸥凫乡。看婺星、连宵荧煌。况鱼脍双供，鹿车共挽，膝下有仙郎。

年年祝，慈晖长。看双堤缋幅，淡抹浓妆。最好匊波涤研，临池题香。

还整顿、閒篇章。趁柳阴、篮舆扶将。看家庆屏开，瑶池绮窗春未央。
写愁似胡伯亮 其二
黄玠（元代）

兀兀鸡在栖，惴惴狐涉水。处身百不可，在世一何累。

平生结发妻，疾势方未止。芝苓笼中物，倾倒已屡试。

无宁作鳏夫，儿女欲何恃。哽咽不得言，残烛泫风泪。
五王子·化生
释正觉（宋代）

丝纶传得出宸帏，宣花春城类莫齐。
妙握当途无字印，马蹄终不染尘泥。
哭少游学士 其一
释道潜（宋代）

江左有豪英，超骧世无伦。妙龄已述作，识造穷天人。

儒林老先生，相与为友宾。客来叩治乱，亹亹披霜筠。

波澜与枝叶，犹足誇后尘。青衫入仕初，十手争扶轮。

孤嘲可敌众，志郁不得信。造物念流落，荐收付洪钧。

干将不许就，中昼如有神。七年投炎荒，日与山鬼邻。

妻孥各异土，相望同参辰。秋风吹黄茅，八月瘴雾新。

回车婴重疠，茕茕无与亲。中原尚杳隔，坟陇怀棘薪。

凄凉浯水头，魂逝归无因。精爽竟了了，挽章见情真。

流传到京阙，悲读闻缙绅。斯人傥不亡，光华国之珍。

彼苍未易晓，三叹鼻酸辛。
送友还家
泰不华（元代）

君向天台去，烦君过我庐。可于山下问，只在水边居。

门外梅应老，窗前竹已疏。寄声诸弟侄，老健莫愁予。
和李端叔大夫从参寥子游许昌西湖十绝
李廌（宋代）

风头皱浪开还促，雨点圆纹乱更多。
何似无风亦无雨，碧天千里在澄波。
次韵吴推官二首 其一
韩淲（宋代）

紫菊红萸仍酒美，万里秋云接天水。登高能赋我何堪，会逢其适聊尔耳。

苍山小亭看弈棋，不有此客无此诗。古往今来吹破帽，河梁归路月明知。
句
罗大经（宋代）

臭袜终须来塞口，枉收八百斛胡椒。
效居会傅逸人
张咏（宋代）

久客倦惊魂，田居乞暂安。
义宁忘力学，贫要奉亲欢。
枕外河声老，门前野色宽。
支流狂绕砌，丛苇品当栏。
书叶招邻彦，扶筇话肺肝。
吟怀难契遇，醉语动辛酸。
隐几岁时变，凭轩雷雨残。
致君须有分，会此掷鱼竿。
与赵智叔嶬弟泛舟回灯下
张嵲（宋代）

西风今日寒，细雨湿青嶂。
微江水渌波，大石牵舟上。
岸菊犹未芳，山木先后黄。
满滩圆石净，两岸鸣寒螿。
回舟暮色集，飒飒雨声急。
爱此云林幽，未信衣巾湿。
初为山水游，藉以驱离忧。
及此赏心尽，翻兹羁客愁。
来归向蓬茅，树黑风萧萧。
背壁青灯暗，山空夜寂寥。
挽李子和知县
李流谦（宋代）

盘谷先生坛级尊，万夫操槊辄敛魂。
黄堂昼严绕华戟，往往群来客打门。
高谈错起风袭尘，醉眼相视月照樽。
归来拊掌此快士，外无圭角中甚浑。
吾家宰树已拱把，君亦荒殡生棘榛。
小阮弟兄吾所敬，雾谷养就虎豹文。
衔君至恩深到骨，手书盛德表九原。
遣奴持送急开读，字字璀烂光瑶琨。
兼金馈鱼客何陋，宝玉围腰吾敢嗔。
九牛未可一毛数，大壑才以半缶论。
崭然二雏亦奇俊，造物两眼如许明。
由来孝弟动鬼神，宦学所自为根源。
向来施设本此耳，欲著吾说听者惊。
春风相送绿草野，为君一恸河汉翻。
送芝老
李之仪（宋代）

江头春色已可掬，风雨恼人常不足。笔刀俱来纸上春，墙外落红争蔌蔌。

忽然别我下庐山，莲社风流指顾间。为我寄声陶五柳，少留佳处共追攀。
十月十九日江晴放舟
周紫芝（宋代）

云静天无滓，霜晴日乍暄。风平初放缆，江稳自流船。

贾客眠吹笛，篙工坐意钱。吾行聊尔尔，百丈莫频牵。
挽岩云赵使君
赵汝腾（宋代）

忆与东岩居里社，萝云松月共诗盟。
伤心遂哭公三世，堕泪难诗尔九京。
领郡抗章生掇祸，过庭吟稿死留名。
似闻难弟尤儒雅，好率诸郎副旦评。
寄李子将
何巩道（明代）

几回良会几离忧，今日离忧一倍愁。见弃渐知年老大，思归方悟世迁流。

久无过客空罗雀，忽有机心不下鸥。独忆故人新得意，海门风雨看龙舟。
郑瓘协律
杜牧（唐代）

广文遗韵留樗散，鸡犬图书共一船。

自说江湖不归事，阻风中酒过年年。
霜天晓角·浮生碌碌
佚名（宋代）

浮生碌碌。尽飘流世欲。空恁苦争活计，被情爱海没。梦中竞利禄。谩俦机狡，纵有百般荣贵，谁念光阴迅速。
七谣赠璞冈赵明府 其一 孤高谣
孙绪（明代）

群哇向人争呜呜，雅音大吕声为孤。洪流四野钟波涛，远洲小渚形方高。

假令郑卫无淫声，韶頀何由得雅名。下流沮洳无溟渤，岱宗华岳何突兀。

濛濛乎，憧憧乎。吾虑其忒，人以为特。昔以为同，今以为崇乎。
菩萨蛮 其一 题蔡天声桃花流水图记年
毛奇龄（清代）

溪流雨过增新涨。春山处处桃花放。中有武陵人。花前一问津。

幅巾裁白氎。坐听溪流咽。写入画图中。桃花映面红。
又和师川同集章江寺二首 其二
洪刍（宋代）

兴发寻荒径，途穷见宝坊。随宜聊复饱，触处得追凉。

取友真濠上，怀人向渭阳。不嫌茶七碗，殊胜酒千觞。
方仙翁祠
方有开（宋代）

真仙祠馆锁层岚，下瞰平畴十里宽。
谱牒尚标唐篆额，风仪仍是汉衣冠。
紫芝白兔灵如昨，石碣丹湖事不刊。
千古云孙牛马走，敬瞻遗像仰高寒。
瞻彼南山诗 其二
司马光（宋代）

瞻彼南山，有椐有栩。维叶湑湑，君子之燕。清酒有藇，壶樽有楚。

酌言赐之，命之釂之。上下以序，君子万年。永绥兆民，受天之祜。
韩次律在许下与叶少蕴唱和他日以寄余因次韵和之并以寄叶
赵鼎臣（宋代）

尺书不献罪何逃，每读新诗胜读骚。千里寄怀惟短梦，十年饮读似醇醪。

次公治郡声方藉，陶令抛官趣独高。俗吏无缘参步武，白头终日漫尘劳。
晚游西湖
章藻功（清代）

云漏晴光一缕斜，纷纷归逐七香车。山中影散樵薪客，堤处帘收卖酒家。

乍卷村烟横远岫，暗移篝火点平沙。可容烂醉湖头宿，梦转三更玩物华。
送林紫涛巡按宣大三首 其三
郭之奇（明代）

大梁兵气下狼墩，小丑凭陵杂雁门。惯帅虚传李牧野，夸生漫议赵充屯。

乌云结势迎骢马，玉帐随身出绣幡。送子不须秦策赠，凭君铁面驭驹辕。
忆昔行寄宋荔裳陇西
施闰章（清代）

雕虫满眼何纷纷，安得麟凤开其群。《骚》之苗裔今宋玉，风其儒雅扬清芬。

宣城后身吾岂敢，文章胶漆良殷勤。忆昔西曹别离苦，仓皇不尽临歧语。

北辰南极阻且长，一曲《骊歌》泪如雨。蝮蛇游处鹧鸪啼，山魈一脚向人舞。

伤心瘴疠复烽烟，徒跣中宵避豺虎。闻君腾踏黄金台，离愁乍破欢颜开。

陇头其水忽呜咽，西方千骑远徘徊。李密回车泪空尽，昭州断魂招不来。

愿逐西风堕尔侧，弹筝夜醉葡萄杯。黄花白露风凄凄，拂尘开箧把君诗。

窅冥风雨鬼神泣，䆗窱山林猿鹤悲。我有一幅冰蚕丝，裁成绮服遗阿谁。

天寒河冻关塞远，肠断思君知不知。
拟寒山寺 其九十五
释怀深（宋代）

屋可蔽风雨，何苦斗华丽。尧舜乃圣君，光宅天下被。

茅茨未尝剪，土阶亦不砌。不知尔何人，鳞鳞居大第。
题东山赠何青霞诗后
姚镛（宋代）

青霞道士来相见，手阅东山诗一卷。句里明知山水心，笔端照见烟霞面。

昨宵梦上寥阳殿，仙官敕作青霞传。传成不及卷中诗，罚读灵歌三百遍。
喜雨 其四
林希逸（宋代）

望望蓝溪未得书，痴儿见说为斋癯。逢人多问南来者，紫帽山前雨有无。
榠樝
曾极（宋代）

子丹进馔色微黄，仙老调胹有禁方。
五和糁奇无处觅，榠樝新熟压枝香。
击瓯楼
冯山（宋代）

石上辞人赋，城高古郡楼。能将天外意，写尽曲中愁。

湘瑟曾谁听，巴江祇自流。倚栏吟月午，临下更迟留。
访耿君玉隐居
杨奂（金朝）

居幽穿洞府，岸狭束溪流。细径邻翁熟，悬厓远客愁。

桥明山月上，窗暗野云浮。世事何曾到，年侵亦白头。
再叠
仇远（元代）

世态年年改，穷居事事难。
予怀虽浩荡，此地本酸寒。
古濑浮贞女，空斋貯冷官。
枯肠与藜苋，岁久颇相安。
送孟湘虞部赴阙
祖无择（宋代）

科名拾芥职三虞，落落雄才与众殊。
为政人惊今遂霸，论兵自比古孙吴。
倚庐已见因心著，结绶还陪辩色趋。
不似冯唐空白首，汉皇今正渴嘉谟。
三姝媚
薛梦桂（宋代）

蔷薇花谢去，更无情、连夜送春风雨。燕子呢喃，似念人憔悴，往来朱户。涨绿烟深，早零落、点池萍絮。暗忆年华，罗帐分钗，又惊春暮。芳草凄迷征路。待去也，还将画轮留住。纵使重来，怕粉容销腻，却羞郎观。细数盟言犹在，怅青楼何处。绾尽垂杨，争似相思寸缕。
题养正图六十首 其二十三 咨访相材
弘历（清代）

枚卜问李克，克曰观所进。商贤端不肖，成因佩相印。

课臣在尚贤，国治天助顺。
登盂城驿楼
薛瑄（明代）

驿楼清望远，漫漫野湖平。雪树迷村白，沙鸥泛水明。

春烟浮近市，午日照高城。何限船依岸，危樯出杳冥。
望太湖
蒋堂（宋代）

杳杳波涛阅古今，四边无际莫知深。
润通晓月为清露，气入霜知作溟阴。
笠泽鲈肥人鱠玉，洞庭柑熟客分金。
风烟触目相招引，聊为停桡一楚吟。
雨中怀友人
贾岛（唐代）

对雨思君子，尝茶近竹幽。儒家邻古寺，不到又逢秋。
咏史诗。广武山
胡曾（唐代）

数罪楚师应夺气，底须多论破深艰。

仓皇斗智成何语，遗笑当时广武山。
冰须次杨士辉韵
丁复（元代）

倚马寒过塞上城，气浮丰颊碎峥嵘。高枝带雪垂松翠，断缕含峥折藕茎。

萧帝□边惟有白，参军幕下秪增清。郎官未似冯唐老，还就君王觅爱卿。
与虞沔州谒藏真上人
戴叔伦（唐代）

故侯将我到山中，更上西峰见远公。

共问置心何处好，主人挥手指虚空。
檐雀
杨发（唐代）

弱羽怯孤飞，投檐幸所依。衔环唯报德，贺厦本知归。

红觜休争顾，丹心自识机。从来攀凤足，生死恋光辉。
念奴娇 温州平阳灵峰摩崖词
佚名（宋代）

天工谬巧，恁平地、推出崚嶒岩壁。虎跃龙骧飞凤翥，疑道补天壁石。

洞壑穿云，来今往古，知是谁开辟。千年兰若，林峦隐映金碧。

我兴丘壑尤长，朅来此境，惯蹑登山屐。适意人生随处好，何必岘南阳峄。

谢傅东山，裴公绿野，俯仰俱陈迹。何如轻举，廓寥云外横笛。
送谢氏昆仲归闽中
林逋（宋代）

清邵才高云与机，林间文会忽相违。
南中草木正黄落，但羡冥鸿两两飞。
和丰庵咏和载西禅师 其六
呼谷（清代）

夕阳有何意，欲说与开士。嵺嵺天外青，当窗一峰峙。

真气晚益佳，赖此淡城市。归鸦向苍烟，将息复举翅。
题华亭钱参园池
姜夔（宋代）

花里藏仙宅，帘边驻客舟。
浦涵沧海润，云接洞庭秋。
草木山山秀，阑干处处幽。
机云韬世业，暇日上夷犹。
由上海乘轮船至九江，复雇渔船至安庆，作诗纪行五首 其一
华蘅芳（清代）

海角孤城屡戒严，摩挲箧底旧韬钤。上书已分裘终敝，去国翻成突不黔。

越俗竟无遗蟹稻，吴都犹自榷鱼盐。蓬莱总是蛟螭窟，云雾迷离莫久淹。
渔家傲 其四
晏殊（宋代）

杨柳风前香百步。盘心碎点真珠露。疑是水仙开洞府。

妆景趣。珠幢绿盖朝天路。

小鸭飞来稠闹处。三三两两能言语。饮散短亭人欲去。

留不住。黄昏更下萧萧雨。
直汀晚望
方岳（宋代）

沙头新雨没潮痕，独立苍茫欲断魂。
如以长江限南北，何堪丑虏共乾坤。
中年岁月疾飞鸟，旧隐文隐惊夜猿。
鸥鹭不能知许事，烟寒袖手与谁论。
花石题南庄壁
晁说之（宋代）

花石倡优乐未央，四维忽绝失皇纲。
犬戎便欲据中国，鹤驾知谁从上皇。
云外安妃情已断，尘中仙伯恨空长。
岂无拨乱济时策，久弃蒿莱不得将。
晚步西园
孔武仲（宋代）

今日曷不乐，吾园来颇疏。
向晚门庭空，杖策到城隅。
林噪其飞门，池跃其游鱼。
似怪我来迟，晨朝何往乎。
寂默不应答，暂与尔辈俱。
唼波窥噞喁，集灌听相呼。
复倚逍遥亭，悠然观太虚。
孙君瘦梅为女芳祖述小螺盦病榻忆语题词 其二
许传霈（清代）

小螺庵寂寞，犹作返生香。麝墨遗盈箧，□书压满床。

楼头空彩凤，天上召寒簧。收拾高堂泪，缠绵语忆长。
龟胜寺枸杞大如椽陈日华发其根而枯堂犹以地
洪咨夔（宋代）

地仙蜕骨归何许，独有梭花三四树。
鹿头风月夜三更，老厖吠入青云去。
杂诗七首 其七
释函是（明代）

青青头上天，汨汨江中船。亭亭北山松，噭噭南浦鸿。

岂得不杂处，万物群相攻。人为万物灵，蠢尔当何从。

肆顾足徬徨，无宁犹梦中。梦里登太华，交游皆赤松。

明月生紫烟，流光停碧空。浮丘驾云𩥬，洪厓乘轻风。

相视如旧知，长啸抚焦桐。一弹嫦娥集，再奏吟商龙。

所食白石脂，所居琼瑶宫。语笑非人间，颜貌疑初童。

岁月岂有厓，惝然闻朝钟。群籁渐俱入，展目东方红。

犹忆颛顼时，东南倾共工。伯禹腹于鲧，九载弗成功。

秦穆殉三良，贤士运何穷。愚智竞芳秽，哀乐心相同。

情随物化迁，一雌复一雄。蜾蠃负蛢蛉，生死将安终。
步瀛阁
刘攽（宋代）

方塘十亩水幽幽，鱼自潜深鸟自浮。为有风光陶永日，故题亭榭拟沧洲。

旋移修竹看停雪，未落垂杨正奈秋。客到便留同一醉，山公不问习池游。
次韵知县兄
苏泂（宋代）

秋声物物类歌豳，旋转天机属大钧。
一雨荐凉全却暑，两湖添绿不生尘。
黄花又近重阳酒，白发长思五柳人。
急唤西风与湔洗，恨无好句逐时新。
八声甘州 其一 题《饮水词》
何振岱（清代）

贮千生、灵谛作闲愁，入世恁悲凉。向孤中觅侣，欢中忏恨，不是佯狂。

一卷鸾龙高唱，云际落宫商。天下知音者，玄鬓须霜。

为想人间修证，但未成圣果，离合心伤。这遍身兰气，化恨定潇湘。

算消磨、炉香窗月，有冰丝、捻泪待深偿。悠悠对、樽前蛉裸，漫自猜量。
客怀 其二
李焘（宋代）

久客厌尘土，幽居怀翠微。只馀清夜梦，长作故山归。

菊已开三径，松应长十围。晨钟忽惊觉，犹有露沾衣。
远恨
寇准（宋代）

败叶乱如雨，暮蝉声似器。
感物悲昔心，佳期怅难续。
云山虽阻叹，韶华若在目。
深情染彩牋，密密空盈幅。
温瘴雁不来，游鱼隐深谷。
羽鳞孰可凭，音书安可复。
焚灰寄长风，字灭魂亦逐。
秦中儿童语
佚名（唐代）

颠当颠当牢守门，蠮螉寇汝无处奔。
会稽杂咏七首 其四 灵鳗井
李东阳（明代）

山川寂历不知夜，风雨冥冥人独行。却有老鳗生水底，怪来潭树作秋声。
游上野博览会二首 其一
蔡寅（两汉）

珠婢交辉近日边，上清高会敞琼筵。蓬仙游戏三千界，海客赢奇百万钱。

倒影楼台金碧水，嬉春裙屐绮罗天。五光十色心魂醉，米锦欧花各斗妍。
秋日即事二首
王之道（宋代）

潮退菰蒲风自倒，秋学菱芡雨应添。
怪来病眼双明甚，喜见逢山寸碧纤。
夏日田家杂兴
陈瑚（明代）

刈尽黄云夏日长，村庄晒粟妇人忙。剧怜汗透罗衣湿，未敢偷人纳晚凉。

人来缓步到池塘，风送荷花扑鼻香。村女不知花更好，为贪莲子摘莲房。

公馀贪对好溪山，一局棋枰客未还。门外绿阴凉似水，松根牛卧牧童人。

户税徵馀又水租，拔钉钱出几时无。迩来识得农家苦，欲绘豳风稼穑图。
咏家史
罗杞（宋代）

荫资嘉木当知本，水余甘泉必究源。
忆昔东昭以后，相传瓜瓞世绵绵。
赴鄜州京郑间途中作
晁说之（宋代）

园林叶落丹丘远，坂路霜寒白发侵。不是关西将家子，也无诗思著秦音。
谢王仲仪元日书字
史吉卿（宋代）

好事东君不惮劳，点妆梅柳见才高。
尽输好景资元日，故遣清斋入我曹。
锦绣忽贻新笔墨，琼瑶无以报瓜桃。
春风遍染西湖绿，且涤金杯共漱醪。
晁十哥旧居新辟种竹
韩淲（宋代）

旧家庭院新栽竹，却忆本闲南渡初。生聚百年推甲族，流传四渡尚同居。

清风不负堂前燕，长日犹堆案上书。根本既深枝叶在，时时培土莫轻锄。
寒山题诗赞
释绍昙（宋代）

国清窃得残羹饭，也学人前弄竹篙。欲写断崖无活句，心如秋月待如何。
城北别江子之
吕本中（宋代）

但觉与君别，孰知归兴长。乱畦分宿雨，老木挂晨霜。

未计缘诗瘦，只知如许忙。他年风雨夜，重约细商量。
奉和圣制幸韦嗣立山庄应制
张说（唐代）

西京上相出扶阳，东郊别业好池塘。

自非仁智符天赏，安能日月共回光。
明鉴先生
释心月（宋代）

支干念二金钉子，变态无穷无尽时。
尽大地人都钉定，先生知后更谁知。
鹿苑乃月堂昌禅师受业
释居简（宋代）

水自朝宗去，源曾发此来。惠琳参政事，澄观擅公才。

葩焰古难续，袭衣今未开。不知五百世，几度擢陈荄。
东皋十首 其二
晁补之（宋代）

郭外朝阳一卷斜，青槐厅事带丘麻。路逢扶辔双童问，不是城东太尉家。
建康六感·陈
刘子翚（宋代）

悲风啸荒垣，歌断庭花曲。
璧月夜沈辉，琼树春销馥。
效圻游从盛，想像犹经目。
丽景明新妆，清波映鲜服。
承恩属令姿，被选皆华族。
朝从结绮游，暮向临春宿。
意高时忽谢，步远涂方促。
荣华事不长，哀乐情难足。
悠悠六朝事，围眄风惊烛。
永怀兴亡端，斯文惭丽缛。
忆江南·去岁迎春楼上月
冯延巳（五代）

去岁迎春楼上月，正是西窗，夜凉时节。玉人贪睡坠钗云，粉消妆薄见天真。
人非风月长依旧，破镜尘筝一梦经年瘦。今宵帘幕扬花阴，空馀枕泪独伤心。
端午日北还至斛岭寄连州诸公
吕本中（宋代）

岭上逢端午，随家更北征。隔村闻贼斗，通夕畏蛇行。

厌病初辞瘴，冲泥却胜晴。犹怜昌歜酒，不与故人倾。
陪方江阴宗谕劝耕过宋景文墓田次日得其唐书草并侍郎诰
释居简（宋代）

千骑精明振物华，麦畦分处槿篱斜。山虽有尽春无际，李竟不言桃自花。

绿涨新添前夜雨，青归不减去年畬。酒杯弗酹刘伶土，重为斯文一叹嗟。
八六子（次筼房韵）
李演（宋代）

乍鸥边、一番腴绿，流戏又怨苹花。看晚吹、约晴归路，夕阳分落花家。轻云半遮。萦情芳草无涯。还报舞香一曲，玉瓢几许春华。正细柳青烟，旧时芳陌，小桃朱户，去年人面，谁知此日重来紧马，东风淡墨欹鸦。黯窗纱。人归绿阴自斜。
题驾临李谪仙二像
楼钥（宋代）

斗酒浇诗动百篇，鉴湖牛渚两俱仙。
早知今日犹相对，不向稽山回酒船。
寄柳塘汪叔畊三首
詹初（宋代）

不闻尔言久，因觉我言非。
欲得尔之善，真期尔指归。
送刘钟嵩别驾擢贰镇江守
谢元汴（明代）

金山兀峙大江流，彩鹢乘风拥上游。演漾川流孤若鹜，萧疏人吏冷于秋。

苍烟荻户鱼鳞屋，野水蜒丁瓜步舟。白露蒹葭犹未远，王程何以慰辕留。
明发陈公径过摩舍那滩石峰下十首 其四
杨万里（宋代）

后顾江已远，前睨山若塞。棹进岸自回，天水未有极。

帘欣入绝巘，舟愕触潜石。东暾澹未熹，北吹寒更寂。

岸草不知愁，向人弄晴碧。
衢江舟中怀江实夫
吴炳（元代）

仰止烂柯山，故人渺何许。行舟不可舣，回首重延伫。

凉风吹客衣，秋树湿残雨。多情双鹭鸶，翩翩向洲渚。
客思
李佳（清代）

少小依亲侧，饥驱走此身。堪怜倚闾意，常念远游人。

树色随淮尽，梅花过海春。南辕何日返，挥涕望风尘。
春日汤宾阳携酒偕数君子访草堂次答
朱朴（明代）

燕颔将军气欲飞，鹖冠朝士谢轻肥。新年共载新丰酒，旧雨来寻旧钓矶。

芹菜摘芳修午馔，柳花飞雪点春衣。柴门野水清江曲，暂住扁舟待月归。
光禄朱卿挽词十首
李廌（宋代）

畴昔始龙馆，能声到海隅。
兆民方菜色，境政独蒲庐。
尚赖德弥郡，安知今也无。
犹闻江左郡，荒政徯来苏。
御命郊劳使客，船过崇德县三首
杨万里（宋代）

北关落日送船行，欲到嘉兴天已明。
睡起一河冰片满，槌琼摐玉梦中声。
怀郑洎
孟迟（唐代）

风兰舞幽香，雨叶堕寒滴。美人来不来，前山看向夕。
句
杨凝式（唐代）

押引蝗虫到洛京，合消郡守远相迎。（归洛寄尹张从恩，

时蝗相至）

到此今经三纪春。（《洛阳》，并见《纪闻》）
羲之故居
释广闻（宋代）

亭前不改晋山河，亭下春风屈曲过。我自不知贤者事，细挼花片付流波。
绝句二首
张耒（宋代）

萱草开时燕引雏，石盆雨满长菖蒲。
但令瓮有贤人酒，何用门迎长者车。
题陈公园
苏轼（宋代）

春池水暖鱼自乐，翠岭竹静鸟知还。
莫言叠石小风景，卷帘看尽铜官山。
赠吴生充二首 其一
胡应麟（明代）

季重方七才，子华得八面。承家得苗裔，甘守蓬藿贱。

世途尚豪得，裘马互矜炫。伊谁振大业，往往雠笔研。

翛然韦布中，嗒尔罢歆艳。遁迹吴山阳，索居严陵岸。

千秋岂不劳，乐此琴书玩。
赵处州挽诗 其二
王炎（宋代）

白首来苕霅，深知有故人。登门虽不数，倾盖本相亲。

浮鹢行方远，烹鱼墨尚新。青山埋玉树，老泪漫沾巾。
句 其十一
徐俯（宋代）

疑是隔墙窥宋玉，巧如施粉妒何郎。
题洛阳寺壁
李建中（宋代）

杉松倒涧雪霜乾，屋壁麝煤风雨寒。
我亦平生有书癖，一回入寺一回看。
壶山一首
刘克庄（宋代）

俯瞰二州烟晻霭，遥瞻八面壁崔嵬。
乃知仙圣门庭广，也放长房跳入来。
明禁忌
苏拯（唐代）

阴阳家有书，卜筑多禁忌。土中若有神，穴处何无祟。

我识先贤意，本诫骄侈地。恣欲创楼台，率情染朱翠。

四面兴土功，四时妨农事。可以没凶灾，四隅通一二。

一年省修营，万民停困踬。动若契于理，福匪神之遗。

动若越于常，祸乃身之致。神在虚无间，土中非神位。
秋英十咏 其二 玉簪
弘历（清代）

砌头墙角自婆娑，瑟瑟金风清馥过。底事月明难辨色，盛鬋斜堕自嫦娥。
活水源记
刘基（元代）

灵峰之山，其上曰金鸡之峰。其草多竹；其木多枫槠，多松；其鸟多竹鸡。其状如鸡而小，有文采，善鸣。寺居山中，山四面环之。其前山曰陶山，华阳外史弘景之所隐居。其东南山曰日铸之峰，欧冶子之所铸剑也。寺之后，薄崖石有阁曰松风阁，奎上人居之。

有泉焉，其始出石罅，涓涓然冬温而夏寒。浸为小渠，冬夏不枯，乃溢而西南流，乃伏行沙土中，旁出为四小池，东至山麓，潴 为大池，又东注于若耶之溪，又东北入于湖。其初为渠时，深不逾尺，而澄澈可鉴；俯视，则崖上松竹花木皆在水底。故秘书卿白野公恒来游，终日坐水旁，名之曰活水源。其中有石蟹，大如钱，有小鲼鱼，色正黑，居石穴中，有水鼠常来食之。其草多水松、菖蒲。有鸟大如鸜鹆，黑色而赤觜，恒鸣其上，其音如竹鸡而滑。有二脊令，恒从竹中下，立石上，浴饮毕，鸣而去。予早春来时方甚寒，诸水族皆隐不出。至是，悉出。又有虫四、五枚，皆大如小指，状如半莲子，终日旋转行水面，日照其背，色若紫水晶，不知其何虫也。

予既爱兹水之清，又爱其出之不穷，而能使群动咸来依，有君子之德焉。上人又曰：“属岁旱时 ，水所出，能溉田数十亩。”则其泽又能及物，宜乎白野公之深爱之也。